Unitâts didatichis
Si proponin chenti unitâts didatichis che a puedin sei discjariadis e dopradis dai insegnants che a insegnin la lenghe furlane ai arlêfs tes lôr scuelis. E je une grande bisugne di tescj in lenghe furlane, di cualsisei dissipline, e di manuâi che a permetin di insegnâ la lenghe furlane e te lenghe furlane.
In chescj agns si son preparadis tes scuelis o tai cors che si son fats putropis voris pal insegnament de lenghe furlane. Ma nome une part di chês voris e je stade publicade, e ancje la part publicade no pues contâ suntune distribuzion sistematiche par dutis lis scuelis dal Friûl. Al sarès un ben che lis esperiencis che si fasin di une bande a deventassin patrimoni di dutis lis scuelis. In grazie de difusion in rêt al è pussibil meti a disposizion di ducj ce che di bon si fâs, cuntune spese une vore limitade.
Cheste subsezion dal sît web dal CFL2000 e je pensade par vignî incuintri a la bisugne.
Lis unitâts didatichis che si proponin chenti a àn di vê ciertis carateristichis: a àn di vê une struture minime comune, che e je fate
- de indicazion di obietîfs principâi e secondaris (necessarie),
- des indicazions metodologjichis par davuelzi la esperience didatiche,
- des indicazions metodologjichis par davuelzi lis verifichis di aprendiment,
- di un glossari de unitât, massime se si trate di contignûts dissiplinârs che a domandin un lessic tecnic specialistic,
- dai contignûts o argoments che a son ogjet de unitât.
La lenghe des unitâts e à di sei la lenghe furlane, te sô forme comune normalizade. Il lessic al à di sei coerent e apropriât, il miôr che al è. Nome cussì lis esperiencis di une scuele a puedin deventâ model di didatiche e di lenghe par dutis chês altris.
Si proponin chenti ancje saçs e notis che a rivuardin la didatiche de lenghe furlane.
Par distingui lis unitâts didatichis dai saçs o notis su la didatiche, si doprin siglis di pueste inte indicazion dai files:
- par indicâ une unitât didatiche si scrîf UDD NNN Nonfile, dulà che la prime sigle UDD e significhe unitât didatiche, la seconde e varie e e sta pal non dal autôr o de scuele che le à preparade; la tierce indicazion e je il titul propri de vore;
- par indicâ un saç o une note su la didatiche, si scrîf NOT NNN Nonfile, dulà che la prime sigle e significhe note, e chês altris indicazions compagn che sore.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn